Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 110/12/2202	Galanta, 14.12.2012
EEČ : 2-17-297-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

menovaný dňa 13. 02. 2012 v čase okolo 22.00 h, v rodinnom dome č. XXXXX nachádzajúcom sa na Vážskej ulici v obci XXXXX, kde býva spolu so svojou matkou XXXXX, nar. 06. 06. 1951, na túto fyzicky zaútočil tak, že po tom, čo vtrhol do miestnosti spálne, kde poškodená spala, začal na ňu kričať, že ju zabije a následne ju chytil oboma rukami za plecia a začal ju tlačiť smerom k posteli, pričom počas toho sa svojej matke opakovane vyhrážal, že ju zabije a tiež, že dňa 14. 02. 2012 dostane invalid, za ktorý si kúpi benzín a podpáli celý dom aj s ňou, následne však menovaný spadol na zem a poškodená využila situáciu a z domu utiekla k svojej dcére XXXXX, nar. 17. 11. 1983, čím u poškodenej XXXXX svojím konaním vzbudil dôvodnú obavu, že svoje vyhrážky aj naplní,

lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Obvodného oddelenia v Šali uznesením sp. zn. ORP-XXXXX dňa 14. 02. 2012 začal podľa § 199 odsek 1 Trestného poriadku trestné stíhanie pre prečin nebezpečné vyhrážanie podľa § 360 odsek 1, odsek 2 písmeno b) Trestného zákona s poukazom na § 139 písmeno c) Trestného zákona a súčasne podľa § 206 odsek 1 Trestného poriadku vzniesol obvinenie XXXXX, nar. 28. 06. 1990, pre uvedený prečin.

V priebehu vyšetrovania bola vo veci vypočutá poškodená XXXXX, ku skutku bol vypočutý i obvinený XXXXX, ktorý odmietol vypovedať a k veci bola vypočutá svedkyňa XXXXX. Na základe príkazu sudcu pre prípravné konanie bol vyšetrený duševný stav obvineného dvoma znalcami z odboru psychiatrie a tiež boli zadovážené listinné dôkazy, najmä: zápisnica o zadržaní obvineného, dodanie do výkonu trestu odňatia slobody, rozsudok o pozbavení svojprávnosti, výpis zo zdravotnej dokumentácie, lekárska správa, podklady ohľadom obvineného od Sociálnej poisťovne, Úradu práce sociálnych vecí a rodiny, obce XXXXX, Ústavu na výkon trestu odňatia slobody Sučany, rozhodnutia o priestupkov spáchaných obvineným, trestný rozkaz Okresného súdu Galanta sp.zn. XXXXX 
          
Na základe znaleckého posudku znalcov z odboru zdravotníctvo, odvetvie psychiatria obvinený XXXXX v čase spáchania skutku trpel duševnou poruchou - mentálnou retardáciou stredného stupňa s poruchami správania, syndrómom závislosti od alkoholu a zmiešanou poruchou osobnosti. Uvedená duševná porucha mala podstatný vplyv na jeho ovládacie a rozpoznávacie schopnosti tak, že obvinený v čase spáchania činu nevedel a nemohol svoje konanie ovládať, taktiež nevedel rozpoznať jeho spoločenské nebezpečenstvo. Obvinený daným ochorením trpí aj v súčasnosti, preto po zbavení svojprávnosti a s dohľadom jemu určeného opatrovníka nad liečbou, nie je jeho pobyt na slobode pre spoločnosť nebezpečný, avšak je dôvodné nariadiť menovanému ochranné psychiatrické liečenie ambulantnou formou. Proband nechápe ani zmysel viny                 a trestu a nie je schopný v aktuálnej dobe chápať zmysel trestného konania. 

Vzhľadom na vykonané dokazovanie bolo jednoznačne preukázané, že obvinený sa dopustil vyššie špecifikovaného trestného činu, avšak vzhľadom na výsledky znaleckého dokazovania k jeho konaniu napĺňajúceho znaky trestného činu došlo pod vplyvom závažnej duševnej poruchy, pre ktorú nemohol rozpoznať nebezpečenstvo svojho konania pre spoločnosť, ani svoje konanie ovládať. Nakoľko obvinený spáchal trestnú činnosť v čase, keď trpel duševnou poruchou - mentálnou retardáciou stredného stupňa s poruchami správania, syndrómom závislosti od alkoholu a zmiešanou poruchou osobnosti, išlo o stav nepríčetnosti a obvinený nie je za svoje konanie trestne zodpovedný.  

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka